《金精歌》
宋代·曾原一

玄龙捲雨翻东溟，万华变灭如轻尘。雹拳破瓦万甲疾，祇恐天地今无春。

东来一马当轩下，云叶眵剥天痕青。云开衡岳韩子到，此事恍惚今难凭。

桃源有路不可入，桃花影绝那得寻。喳喳鹊鸣拔鸟起，岂子伟语曰沧溟。

联骑瘦蹇踏脆绿，见者谓我椒庭人。瑶琴飞响暗雪瀑，杰句泣画逃山精。

胸蟠玉虹世李白，笔舞铁锁今颜卿。飞仙遗章出天韵，引觞清酌球琳鸣。

泉淙淙兮灵鼓，山崇崇兮太古。神明有舍炳万象，何处人间非紫府。

灵根晔晔贯元气，瞬睫蓬莱无弱水。云褷褷，露泚泚。

米珠簸兮方秤，橘社同兮舟里。

作者简介：赣州宁都人，字子实，号苍山。曾兴宗孙。博学工诗。理宗绍定间领乡荐，与从弟曾原郕俱博学工诗。避乱钟陵，从戴石屏诸贤结江湖吟社。有《选诗衍义》、《仓山诗集》。